b'\n_START_ARTICLE_\nV\xc3\xa6\n_START_PARAGRAPH_\nV\xc3\xa6, W\xc3\xa6\xc3\xa6 eller Wh\xc3\xa6 (svensk V\xc3\xa4) var en tidligere dansk by i Sk\xc3\xa5ne, ca. 5 km. vest for Kristianstad. Navnet kommer fra det gamle danske ordet w\xc3\xa6 som betyr et kultsted eller hellig grunn. V\xc3\xa6 er allerede omtalt i kong Valdemars jordebok, og ble kjent for sine h\xc3\xa5ndverkere, is\xc3\xa6r gullsmedene.\n_START_SECTION_\nHistorie\n_START_PARAGRAPH_\nDet har v\xc3\xa6rt en bosettelse fra jernalderen i n\xc3\xa6rheten, og den f\xc3\xb8rste by er vokst frem ved et vadested ved V\xc3\xa6\xc3\xa5n. P\xc3\xa5 1000-1100-tallet fantes trolig en kongsg\xc3\xa5rd p\xc3\xa5 stedet. I kong Valdemars jordebok fra 1231, regnes ogs\xc3\xa5 V\xc3\xa6 til kronens gods. De eldste belegg for V\xc3\xa6 h\xc3\xb8rer til Sankta Maria kirke som ble oppf\xc3\xb8rt p\xc3\xa5 kongelig initiativ p\xc3\xa5 1120-tallet. F\xc3\xb8rste gangen selve byen blir omtalt er i et kongelig brev, datert til 1232-50, hvor innbyggerne i V\xc3\xa6 f\xc3\xa5r rett til h\xc3\xa5ndkverner i hjemmene._NEWLINE_Omkring 1170 grunnla erkebiskop Eskil et premonstranserkloster i tilknytning til kirken. I 1213 ble klosteret brent ned og munkene flyttet til klosteret i B\xc3\xa6kkeskov (svensk B\xc3\xa4ckaskog). Kirken ble gjenoppbygget og st\xc3\xa5r den dag i dag. Et annet kloster ble bygget p\xc3\xa5 sene 1400-tallet. Den n\xc3\xa6rmeste parallell til V\xc3\xa6s byplan er N\xc3\xa6stved p\xc3\xa5 Sj\xc3\xa6lland._NEWLINE_P\xc3\xa5 1500-tallet \xc3\xb8ket byens betydning, og velstanden ser ut til \xc3\xa5 ha v\xc3\xa6rt stor p\xc3\xa5 slutten av middelalderen. I \xc3\xa5r 1611 innbragte V\xc3\xa6 mere skatt enn Lund og Helsingborg, bybefolkningen skal ha v\xc3\xa6rt p\xc3\xa5 omkring 1000 personer._NEWLINE_V\xc3\xa6 ble brent flere ganger, blant annet av Karl Knutsson i 1452, Svante Sture i 1509, hertug Karl (senere Karl IX) og til sist av kong Gustav Adolf i 1612. Sistnevnte skrev om hvordan troppene hans:" har grasserat, sk\xc3\xb6vlat, br\xc3\xa4nt och ihj\xc3\xa4lslagit alldeles efter v\xc3\xa5r egen vilja"._NEWLINE_Christian IV utferdet i mai 1614 et fundasjonsbrev med tanke p\xc3\xa5 grunnlegging av en ny og sterk festningsby, Christianstad p\xc3\xa5 All\xc3\xb8. Noen \xc3\xa5r senere ble innbyggerne oppfordret til \xc3\xa5 flytte til den nye byen, samtidig som bypriviligene ble inndratt.\n_START_SECTION_\nReminisenser\n_START_PARAGRAPH_\nI dag finnes, i tillegg til Mariakirken, ogs\xc3\xa5 ruiner fra middelalderen som vitner om V\xc3\xa6s storhetstid. I n\xc3\xa6rheten av kirken, ligger ruinen etter et St. Gertrudkapell, navngitt etter Knut VIs dronning som skal ligge gravlagt i V\xc3\xa6. En egentlig befestning i middelalderen, har byen ikke hatt, men trolig har det v\xc3\xa6rt byporter. P\xc3\xa5 1480-tallet nevnes byens borgermester og r\xc3\xa5dmenn, hvilket kan tale for at det ogs\xc3\xa5 har eksisert et r\xc3\xa5dhus. Hvor dette har ligget vites ikke, men den folkelige tradisjonen henviser til ved "torvet", hvilket vil si den triangul\xc3\xa6re plassen nord\xc3\xb8st for kirkeg\xc3\xa5rden.'